ประกาศการไฟฟ้านครหลวง ที่ 43/2559 เรื่อง ข้อกำหนดการเชื่อมต่อ การใช้บริการ และการปฏิบัติการระบบโครงข่ายไฟฟ้า

ประกาศการไฟฟ้านครหลวง

ประกาศการไฟฟ้านครหลวง
ที่ ๔๓/๒๕๕๙
เรื่อง
ข้อกำหนดการเชื่อมต่อ การใช้บริการ และการปฏิบัติการระบบโครงข่ายไฟฟ้า[๑]

ตามพระราชบัญญัติการประกอบกิจการพลังงาน
พ.ศ. ๒๕๕๐ มาตรา ๘๑
บัญญัติให้ผู้รับใบอนุญาตที่มีระบบโครงข่ายพลังงานต้องยินยอมให้ผู้รับใบอนุญาต
หรือผู้ประกอบกิจการพลังงานรายอื่นใช้หรือเชื่อมต่อระบบโครงข่ายพลังงานของตน  ทั้งนี้
ตามข้อกำหนดที่ผู้รับใบอนุญาตที่มีระบบโครงข่ายพลังงานประกาศกำหนด
ข้อกำหนดต้องประกอบด้วยข้อกำหนดเกี่ยวกับการเชื่อมต่อระบบโครงข่ายพลังงานข้อกำหนดเกี่ยวกับการใช้บริการระบบโครงข่ายพลังงาน
และข้อกำหนดเกี่ยวกับการปฏิบัติการระบบโครงข่ายพลังงาน

การไฟฟ้านครหลวงซึ่งเป็นผู้ประกอบกิจการพลังงานที่มีระบบโครงข่ายพลังงานตามพระราชบัญญัติการประกอบกิจการพลังงาน พ.ศ. ๒๕๕๐
ได้จัดทำระเบียบการไฟฟ้านครหลวง ว่าด้วยข้อกำหนดการเชื่อมต่อระบบโครงข่ายไฟฟ้า
ข้อกำหนดการใช้บริการระบบโครงข่ายไฟฟ้า และข้อกำหนดการปฏิบัติการระบบโครงข่ายไฟฟ้า
พ.ศ. ๒๕๕๘
เพื่อให้สอดคล้องกับวัตถุประสงค์ของพระราชบัญญัติดังกล่าวและเพื่อให้ข้อกำหนดดังกล่าวมีความทันสมัยและเหมาะสมกับสถานการณ์ปัจจุบัน
จึงให้ยกเลิกประกาศการไฟฟ้านครหลวง ที่ ๕๓/๒๕๕๑ ลงวันที่ ๒๙ ธันวาคม พ.ศ. ๒๕๕๑
เรื่อง ข้อกำหนดการเชื่อมต่อ การใช้บริการและการปฏิบัติการระบบโครงข่ายไฟฟ้า
และให้ใช้ระเบียบการไฟฟ้านครหลวง ว่าด้วยข้อกำหนดการเชื่อมต่อระบบโครงข่ายไฟฟ้า
ข้อกำหนดการใช้บริการระบบโครงข่ายไฟฟ้า และข้อกำหนดการปฏิบัติการระบบโครงข่ายไฟฟ้า
พ.ศ. ๒๕๕๘ ตามประกาศนี้แทน โดยมีสาระสำคัญสรุปได้ดังนี้

๑.
 ระเบียบการไฟฟ้านครหลวง
ว่าด้วยข้อกำหนดการเชื่อมต่อระบบโครงข่ายไฟฟ้าเป็นการกำหนดหลักเกณฑ์ขั้นต่ำด้านเทคนิคการออกแบบ
รายละเอียดทางเทคนิคของอุปกรณ์ไฟฟ้าและมาตรฐานการติดตั้ง สำหรับผู้ขอใช้บริการที่ต้องการจะเชื่อมต่อกับระบบโครงข่ายไฟฟ้าของการไฟฟ้านครหลวง

๒.
ระเบียบการไฟฟ้านครหลวง
ว่าด้วยข้อกำหนดการใช้บริการระบบโครงข่ายไฟฟ้าเป็นการกำหนดขอบเขตและแนวทางในการดำเนินการขออนุญาตเชื่อมต่อกับระบบโครงข่ายไฟฟ้าของการไฟฟ้านครหลวง
สำหรับผู้ขอใช้บริการใช้ในการวางแผนและดำเนินการ
เพื่อให้การใช้บริการระบบโครงข่ายไฟฟ้าเป็นไปด้วยความเรียบร้อยและเป็นธรรม
ไม่ส่งผลกระทบต่อระบบโครงข่ายไฟฟ้าและผู้ใช้บริการระบบโครงข่ายไฟฟ้ารายอื่น

๓.
 ระเบียบการไฟฟ้านครหลวง
ว่าด้วยข้อกำหนดการปฏิบัติการระบบโครงข่ายไฟฟ้าเป็นการกำหนดเพื่อให้ผู้เชื่อมต่อหรือผู้ประกอบกิจการไฟฟ้าได้ทราบและปฏิบัติตามข้อกำหนดด้านปฏิบัติการที่สามารถรับรู้และเข้าถึงวิธีปฏิบัติระหว่างกันได้
โดยข้อกำหนดนี้ได้กำหนดหน้าที่ความรับผิดชอบเกี่ยวกับการปฏิบัติการระบบโครงข่ายไฟฟ้าของผู้เชื่อมต่อ
รวมทั้งกำหนดหลักเกณฑ์และข้อกำหนดทางเทคนิคด้านการปฏิบัติการระบบโครงข่ายไฟฟ้า ณ
จุดเชื่อมต่อระบบโครงข่ายไฟฟ้าเพื่อไม่ให้มีผลกระทบต่อความมั่นคง ความปลอดภัย
และคุณภาพของระบบไฟฟ้าในระบบโครงข่ายไฟฟ้าอันจะส่งผลกระทบต่อระบบโครงข่ายไฟฟ้า
ผู้เชื่อมต่อรายอื่นในระบบโครงข่ายไฟฟ้าและผู้ใช้ไฟฟ้า
ผู้ขอใช้บริการที่ประสงค์จะขอใช้บริการโครงข่ายระบบไฟฟ้าของการไฟฟ้านครหลวงสามารถยื่นเอกสารได้ที่ทำการไฟฟ้านครหลวงเขต
หากผู้ขอใช้บริการรายใดต้องการรายละเอียดเพิ่มเติมโปรดติดต่อสอบถามโดยตรงได้ที่
ฝ่ายเศรษฐกิจพลังไฟฟ้า การไฟฟ้านครหลวง เลขที่ ๑๒๑ ถนนจักรเพชร เขตพระนคร
กรุงเทพมหานคร ๑๐๒๐๐ โทรศัพท์ ๐ ๒๒๒๐ ๕๗๐๖ และ ๐ ๒๒๒๐ ๕๗๗๕ ในวันและเวลาทำการ

จึงประกาศให้ทราบโดยทั่วกัน

ประกาศ ณ วันที่ ๒๙
สิงหาคม พ.ศ. ๒๕๕๙
สมชาย  โรจน์รุ่งวศินกุล
ผู้ว่าการ
การไฟฟ้านครหลวง

วริญา/ปริยานุช/จัดทำ
๔ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๔๘ ง/หน้า ๓๐/๓๑ ตุลาคม ๒๕๕๙